Diari Oficial de la Generalitat Valenciana


Sumari del DOGV 7958, del 16-01-2017 (2017/228)

RESOLUCIÓ de 30 de desembre de 2016, de la Vicepresidència i Conselleria d'Igualtat i Polítiques Inclusives, per la qual es convoquen per a l'exercici 2017 les subvencions per al manteniment de centres d'atenció a persones amb diversitat funcional.
--------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7958

Data del DOGV
:   16-01-2017

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2017/228


Data del document
:   30-12-2016

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * ajuda pública

RESOLUCIÓ de 30 de desembre de 2016, de la Vicepresidència i Conselleria d'Igualtat i Polítiques Inclusives, per la qual es convoquen per a l'exercici 2017 les subvencions per al manteniment de centres d'atenció a persones amb diversitat funcional. [2017/228]  
Mitjançant l'Ordre 1/2016, de 20 de gener, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores per a la concessió d'ajudes i subvencions en matèria d'atenció a persones amb diversitat funcional, promoció de l'autonomia personal i de l'accessibilitat (DOCV 7705, 26.01.2016), s'estableix en el títol II, capítol II, les bases per a la concessió de subvencions per al manteniment de centres d'atenció social a les persones amb diversitat funcional.  
En virtut del que s'hi exposa i de conformitat amb l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Objecte  
1. Convocar per a l'exercici 2017 les subvencions per al manteniment dels centres d'atenció social a les persones amb diversitat funcional, regulades per l'Ordre 1/2016, de 20 de gener (DOCV 7705, 26.01.2016), de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores per a la concessió d'ajudes i subvencions en matèria d'atenció a persones amb diversitat funcional, promoció de l'autonomia personal i de l'accessibilitat.  
2. Podran ser objecte de subvenció per al manteniment els centres d'atenció social següents d'acord amb el que disposa l'annex I de la dita ordre:  
a) Centres d'atenció primerenca.  
b) Centres de rehabilitació i integració social per a persones amb malaltia mental crònica (CRIS).  
c) Centres ocupacionals.  
d) Centres de dia.  
e) Residències per a persones amb discapacitat i centres específics per a persones amb malaltia mental crònica (CEEM).  
f) Habitatges tutelats.  
g) Centres d'atenció diürna o residencial per a persones amb discapacitat en situació de dependència, segons el tipus de discapacitat.  
  
Segon. Requisits dels beneficiaris  
1. Podran sol·licitar les subvencions les organitzacions o entitats privades sense ànim de lucre, que siguen titulars de centres d'atenció social a persones amb discapacitat o diversitat funcional, que estiguen inscrits en el Registre de Titulars d'Activitats, Centres i Serveis d'Acció Social, de la Conselleria, segons estableix l'article 13 de l'Ordre 1/2016, de 20 de gener, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores.  
  
2. Els beneficiaris hauran de complir els requisits següents:  
Els centres per als quals se sol·licite subvenció hauran de disposar d'autorització prèvia i/o acreditació de funcionament, així com estar inscrits en el registre de centres d'atenció social de la Conselleria.  
En el cas d'estar l'autorització del centre en fase de tramitació, hauran d'adequar-se als criteris establits en la normativa vigent i disposar d'autorització de funcionament, en tot cas, abans de la proposta de resolució de concessió de subvenció.  
  
Tercer. Finançament  
1. La present convocatòria de subvencions es realitza pel procediment de tramitació anticipada d'expedients de despesa, previst en l'article 167 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en l'Ordre de 26 de setembre de 1994, de la Conselleria d'Economia i Hisenda.  
  
2. El projecte de Llei de pressupostos de la Generalitat per a l'exercici 2017 preveu en la secció 16, servei 03, programa pressupostari 313.40, Diversitat funcional, capítol IV, la següent línia pressupostària i per l'import màxim estimat que es detalla a continuació:  
Denominació: Serveis Socials Especialitzats per a Persones amb Diversitat Funcional  
Línia de subvenció: S6738  
Consignació pressupostària: 00.750.927,00 -  
Procedència i quantia dels fons:  
Propis no condicionats: 60.997.569,00 -  
Propis condicionats: 5.087.910,00 -  
Externa: taxa per la prestació de serveis d'atenció social: 2.219.330,00 -  
Transferència de l'IMSERSO: 5.087.910,00 -  
3. No obstant això, tant l'import global màxim de les ajudes convocades per aquesta resolució, com aquesta, quedarà condicionada a l'existència de crèdit adequat i suficient per a atendre-les en la Llei de pressupostos de la Generalitat que resulte aprovada per a l'exercici 2017.  
4. Una vegada aprovada i publicada l'esmentada llei de pressupostos, per resolució de la vicepresidenta del Consell i consellera d'Igualtat i Polítiques Inclusives es donarà publicitat a la línia pressupostària concreta i a l'import global màxim definitiu destinat a la concessió de les ajudes previstes en la convocatòria.  
5. Així mateix, pel mateix mitjà, es donarà publicitat a qualsevol increment de crèdits en la dita línia pressupostària per a la concessió de les ajudes previstes en aquesta convocatòria, com a conseqüència d'una generació, ampliació o modificació pressupostària.  
La dita ampliació de crèdits podrà aconseguir, com a màxim, el 20 % dels crèdits inicials.  
En el dit supòsit, l'assignació dels dits crèdits objecte d'ampliació no requerirà d'una nova convocatòria i es realitzarà d'acord amb els mateixos criteris de valoració i procediment d'assignació arreplegats en aquesta convocatòria.  
L'efectivitat de la quantia addicional queda condicionada a la declaració de disponibilitat del crèdit com a conseqüència de les circumstàncies abans assenyalades, i si és el cas, amb l'aprovació prèvia de la modificació pressupostària que procedisca, en un moment anterior a la resolució de la subvenció.  
  
Quart. Termini i lloc en què han de presentar-se les sol·licituds  
1. El termini de presentació de les sol·licituds serà de trenta dies naturals comptadors des de l'endemà de la publicació d'aquesta resolució en el Diari Oficial de la Generalitat Valenciana.  
2. La sol·licitud de subvenció podrà ser formalitzada per mitjà de la presentació i ompliment de l'imprés de sol·licitud, d'acord amb el model de l'annex I d'aquesta resolució.  
Aquest model de sol·licitud està a disposició de les persones interessades en el portal de la Generalitat (www.gva.es), si accediu als apartats Guia Prop, Tràmits i Serveis.  
En el cas que la sol·licitud continga la petició de subvenció per a uns quants centres s'haurà d'omplir de forma individualitzada els apartats F, G i H del formulari per a cada centre.  
3. Les sol·licituds, junt amb la documentació requerida, que s'assenyala en l'article següent, es presentaran preferentment en el registre d'entrada de les direccions territorials d'Igualtat i Polítiques Inclusives corresponent al municipi en què resideix el sol·licitant, sense perjuí de les formes previstes en l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
  
  
Cinqué. Documents i informació que ha d'acompanyar la sol·licitud  
La sol·licitud, d'acord amb el model que consta com a annex I, degudament omplida i subscrita pel representant legal de l'entitat, s'acompanyarà de:  
a) Pla d'actuació per a l'exercici sol·licitat (haurà d'incloure els objectius, la població o el sector que atén, els serveis que presta, el nombre d'usuaris, les dades relatives al personal del centre i el règim d'atenció, i especificar el calendari, que excepte en el cas dels centres d'atenció residencial i habitatges tutelats serà de l'1 de setembre al 31 de juliol, i l'horari d'atenció) i, si és el cas, la llista d'espera o demanda social de places sense atendre.  
b) Autorització de consulta telemàtica de dades per a ajudes i subvencions de la Vicepresidència i Conselleria d'Igualtat i Polítiques Inclusives, que consta com a annex II.  
c) Sol·licitud d'alta de domiciliació bancària omplida, segons el model oficial aprovat per l'Ordre 18/2011, de 17 de juny, de la Conselleria d'Economia Hisenda i Ocupació (DOCV 6548, 21.06.2011), que consta com a annex III, en cas de nou perceptor o canvi de compte bancari.  
  
Sisé. Termini de resolució i notificació  
1. El termini màxim per a resoldre i notificar la resolució serà de quatre mesos comptadors des de la publicació de la present convocatòria en el Diari Oficial de la Generalitat Valenciana.  
2. Transcorregut el termini abans mencionat sense que s'haguera notificat resolució expressa, les persones interessades podran entendre desestimades les seues sol·licituds per silenci administratiu. Tot això, sense perjuí que subsistisca l'obligació legal de l'Administració de resoldre expressament sobre la petició formulada.  
3. Correspon, en tot cas, a la persona titular de la Direcció General de Diversitat Funcional la resolució de les sol·licituds de subvencions, amb un informe previ i la proposta de la comissió d'avaluació.  
  
Seté. Mitjans de notificació  
La resolució del procediment es notificarà als interessats ajustant-se al que disposen els articles 40 i 41 de la Llei 39/2015, d'1 d'octubre, del procediment administratiu comú de les administracions públiques. La pràctica de la dita notificació s'ajustarà a les disposicions contingudes en els articles 42 i següents de l'esmentada llei.  
  
Huité. Recursos  
Les resolucions que es dicten d'acord amb el que disposa l'article anterior posaran fi a la via administrativa i en contra es podrà interposar un recurs potestatiu de reposició en el termini d'un mes comptador des de l'endemà de la notificació o bé directament recurs contenciós administratiu, en el termini de dos mesos comptadors des de l'endemà de la notificació, de conformitat amb allò que disposa l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Nové. Criteris de valoració de les sol·licituds  
1. La valoració de les sol·licituds de subvenció per al manteniment de centres s'efectuarà atesos els criteris següents, que hauran de ser avaluats d'acord amb el barem següents:  
a) Nivell de necessitat dels diferents tipus de places oferides pel sol·licitant en funció del nivell de demanda d'aquestes en l'àmbit geogràfic del centre. Aquest criteri es valorarà amb un màxim de 50 punts.  
  
b) Qualitat de la prestació del servei. Aquest criteri es valorarà amb un màxim de 20 punts.  
c) Experiència acreditada de l'entitat titular del centre sol·licitant. Aquest criteri es valorarà amb un màxim de 10 punts.  
d) Sistema d'organització: estructura de centres o serveis organitzats en xarxa, per a l'actuació en una zona delimitada. Aquest criteri es valorarà amb un màxim de 10 punts.  
e) Altres criteris funcionals o d'interés social (clàusules socials). Aquests criteris es valoraran amb un màxim de 10 punts.  
2. Per a la valoració de l'apartat a, es tindrà en compte el nivell de necessitat de places oferides en relació amb la demanda existent, l'àrea geogràfica o d'actuació i anàlisi o estudi de la necessitat social aportat per l'entitat en el pla d'actuació i, si és el cas, llista d'espera, i es valorarà de la manera següent:  
- Per justificació d'implantació en l'àrea geogràfica o d'actuació: un màxim de 40 punts.  
- Per justificació de la demanda de places existent: un màxim de 10 punts.  
3. Per a la valoració de l'apartat b es tindran en compte els següents aspectes del pla d'actuació, en tots aquests es considerarà la introducció d'aspectes innovadors que promoguen l'autonomia personal, garantisquen l'atenció individualitzada i la participació dels usuaris:  
a) Descripció d'objectius: es valorarà que identifiquen la finalitat del recurs i la seua coherència amb el propòsit que es pretén aconseguir. Fins a 4 punts.  
b) Metodologia: es valoraran els procediments utilitzats per a implementar els objectius i les accions a realitzar. Fins a 4 punts.  
c) Recursos materials i humans: es valoraran els mitjans materials a utilitzar i el perfil de les persones que intervenen en les activitats a desenvolupar. Fins a 4 punts.  
d) Temporalització de les activitats a realitzar: dates, horaris o períodes de temps per al compliment dels objectius del projecte. Fins a 4 punts.  
e) Avaluació de les actuacions: definició dels indicadors que permeten valorar la qualitat de les actuacions i el grau de satisfacció de totes les parts involucrades en el projecte. Fins a 4 punts.  
4. Per a la valoració de l'apartat c, es tindrà en compte l'experiència operativa de l'entitat en relació amb el tipus de centre, a raó d'un punt per any d'experiència acreditada.  
5. La valoració de l'apartat d, s'efectuarà d'acord amb els criteris següents:  
- Per acreditar la disponibilitat d'un sistema d'organització amb un organigrama i quadro d'assignació de funcions de professionals adequada per a l'eficàcia i l'eficiència en la prestació del servei: un màxim de 5 punts.  
- Per acreditar el treball en xarxa, disposició de més d'un centre d'atenció social i mesures per a garantir l'atenció, transició i continuïtat en el recurs més idoni: un màxim de 5 punts.  
6. La valoració de l'apartat e, es farà d'acord amb els epígrafs i criteris de valoració següents:  
A. L'experiència de l'entitat i de l'equip humà en matèria específica d'igualtat de gènere de persones amb diversitat funcional i del seu personal, i s'assenyalaran les actuacions i els treballs realitzats en els tres últims anys, així com la titulació, la formació i l'experiència específica en matèria de gènere.  
Aquest criteri es valorarà amb un màxim de 3 punts, a raó d'un punt per any acreditat d'implantació d'un pla d'igualtat.  
Així mateix es valorarà amb un punt, si l'entitat es compromet a elaborar i implantar un pla d'igualtat abans del 30 de juny de 2017.  
B. La creació d'ocupació per a persones amb un grau de discapacitat igual o superior al 33 % a través de l'execució de les activitats objecte de subvenció. Aquest criteri es valorarà amb un màxim de 7 punts, i es valorarà de la manera següent:  
- Per acreditar l'entitat tindre en la plantilla un nombre superior al 3 per 100 de persones amb diversitat funcional treballant: 7 punts.  
- Per acreditar l'entitat tindre en la plantilla un nombre superior al 2 per 100, però inferior al 3 per 100, de persones amb diversitat funcional treballant: 3 punts.  
- Per comprometre's a contractar i integrar en la plantilla de l'empresa una persona amb diversitat funcional, en el centre subvencionat o un altre servei de l'entitat, amb contracte de treball fix o de duració indefinida, abans del 30 de març de 2017: 7 punts.  
- Per comprometre's a contractar i integrar en la plantilla de l'empresa una persona amb diversitat funcional, en el centre subvencionat o un altre servei de l'entitat, per un període mínim d'un any, abans del 30 de març de 2017: 3 punts, per cada treballador.  
7. La ponderació dels distints criteris es realitzarà sobre 100 punts, i no es computaran com a criteri de valoració els exigits amb caràcter mínim per a participar en la convocatòria, i haurà d'obtindre una puntuació mínima de 60 punts per a la concessió de la subvenció.  
  
  
Deu. Criteris per a determinar l'import de la subvenció  
1. L'import de la subvenció es determinarà en funció del nombre d'usuaris dels centres, els mòduls econòmics i especificitats assenyalats en aquest article, el límit màxim dels crèdits disponibles i la consignació pressupostària establida per a aquesta convocatòria.  
2. Per a la determinació del nombre d'usuaris, es tindrà en compte, en tot cas, els usuaris donats d'alta en els centres que així conste en l'aplicació corporativa, amb data de finalització del termini de presentació de sol·licituds. Les vacants no cobertes podran ser finançades, si és el cas, d'acord amb les disponibilitats pressupostàries segons establisca la comissió d'avaluació.  
3. Per a determinar l'import de les subvencions s'utilitzarà el criteri de valoració del cost plaça/dia, d'acord amb els mòduls mínims que es fixen a continuació:  
  
 A B  
Centres ocupacionals 34,16 38,72  
Centres de dia per a persones amb diversitat funcional 63,63 65,84  
Centres de dia per a persones amb diversitat funcional mental 57,63 59,84  
Residència per a persones amb diversitat funcional 96,39 113,63  
Habitatge tutelat supervisat o assistit compatible amb un altre recurs 64,05  
Centres d'atenció primerenca 22,8  
Centres de rehabilitació i integració social (CRIS) 27,20  
  
  
4. Aquests mòduls preveuen les despeses necessàries per al funcionament dels centres, incloent-hi el personal i les despeses de manteniment i, en el cas del mòduls de centre de dia per a persones amb diversitat funcional, el servei de transport.  
4.1. S'aplicarà en la valoració el mòdul A quan les places estiguen cobertes per persones amb un grau de discapacitat reconeguda inferior al 75 %; el mòdul B si estan cobertes per persones amb un grau de discapacitat reconeguda igual o superior al 75 %. En el cas dels centres ocupacionals s'aplicarà un mòdul C per un import de 63,63 - a les places cobertes per persones amb un grau de discapacitat reconeguda igual o superior al 89 %.  
4.2. En els centres d'atenció primerenca i centres de rehabilitació i integració social (CRIS) s'aplicarà un mòdul únic, i aquest és el mínim garantit que preveu totes les despeses necessàries per al seu funcionament.  
4.3. En els centres ocupacionals, es finançarà a través d'ajudes de transport per mitjà d'un mòdul de 6 - dia, amb un màxim anual de 1.320 - als usuaris que no residisquen en el municipi, on estiga ubicat el centre, i per als usuaris amb mobilitat reduïda així reconeguda.  
4.4. Quan un centre d'atenció residencial (residència) no dispose d'espai per a la realització de les activitats rehabilitadores i/o terapèutiques, de manera que un usuari utilitze els serveis d'atenció diürna (centre ocupacional o de dia) compatibles, en altres recursos gestionats per la mateixa entitat, s'aplicarà únicament el mòdul econòmic que corresponga al cost de servei d'atenció residencial.  
4.5. La quantia de la subvenció podrà incrementar-se, atenent el perfil dels usuaris, sempre que existisca crèdit suficient i adequat, i així es valore per la comissió d'avaluació, en els supòsits de centres de tipologia especifica i atenció especialitzada per a persones amb paràlisi i dany cerebral, trastorns d'espectre autista i persones amb discapacitat amb greus trastorns de conducta, i centres en règim d'atenció ambulatòria, i s'estableix el mateix percentatge per als centres d'una mateixa tipologia o perfil d'usuaris.  
5. L'import de les subvencions en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos de l'entitat, per a la mateixa finalitat, supere el cost de l'activitat subvencionada.  
  
Onze. Condicions de la concessió de subvenció  
1. Els centres per als quals se sol·licite subvenció de manteniment hauran de realitzar les activitats, les funcions i la prestació de serveis als seus usuaris que estableix la normativa vigent d'acord amb la corresponent tipologia de centres i obligacions específiques que s'estableixen en l'annex I de l'Ordre 1/2016, de 20 de gener, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores per a la concessió d'ajudes i subvencions en matèria d'atenció a persones amb diversitat funcional, promoció de l'autonomia personal i de l'accessibilitat.  
2. Els beneficiaris de la subvenció tenen l'obligació general de realitzar l'activitat que fonamente la concessió de la subvenció en la forma, les condicions i el termini establits en la resolució, i a falta d'això, abans del 31 de desembre de l'any en què ha sigut concedida, sense exigir contraprestació econòmica als usuaris pels serveis que s'estableixen en l'annex I de l'esmentada ordre, per a cada tipus de centre.  
En cas d'establir serveis o prestacions complementàries, que hagen de ser abonades pels usuaris de forma independent, s'haurà d'informar aquests del caràcter voluntari d'aquestes. Així mateix, les quantitats que puguen abonar els usuaris per altres conceptes no inclosos en els serveis a prestar pels centres, d'acord amb la normativa que se li aplique, tindran igualment, caràcter voluntari, i estarà obligada l'entitat a indicar el caràcter facultatiu d'aquestes.  
  
3. A més de les obligacions que amb caràcter general s'estableixen en l'article 14 de la Llei 38/2003, de 23 de novembre, general de subvencions, i en la Llei 11/2003, de 10 d'abril, de la Generalitat, sobre l'estatut de les persones amb discapacitat, s'estableixen les següents obligacions específiques dels beneficiaris:  
a) Atindre's als criteris de coordinació i planificació de la llista d'espera que establisca la direcció general competent en matèria de persones amb diversitat funcional, a fi de racionalitzar i optimitzar l'ús dels recursos disponibles en matèria de serveis socials.  
b) Comunicar a la direcció general i a la direcció territorial corresponent, la sol·licitud i la concessió de tota ajuda per part d'altres organismes públics o privats. Podrà ser causa de minoració i reintegrament de les quantitats indegudament percebudes, l'incompliment d'aquesta obligació.  
c) Complir el contingut de les prestacions i dels serveis socials especialitzats que corresponen a cada tipus de recurs d'atenció social.  
  
d) Formalitzar els documents de seguiment tècnic i financer elaborats per la Direcció General de Diversitat Funcional, i assumir les actuacions de control financer que corresponen a la Intervenció General de la Generalitat en relació amb la subvenció.  
e) No alterar la finalitat de les subvencions i complir les obligacions que estableix la legislació vigent per als perceptors de fons públics.  
  
f) Facilitar la inspecció i el control de la Conselleria d'Igualtat i Polítiques Inclusives.  
g) Deixar constància expressa de la condició de centre subvencionat per la Generalitat en qualsevol relació amb tercers. De conformitat amb el que preveu l'article 3.2 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, si el beneficiari rebera una ajuda per import superior a 10.000 euros haurà de donar l'adequada publicitat a aquesta, i indicar com a entitat concedent la Generalitat, l'import rebut i el programa, activitat, inversió o actuació subvencionada.  
h) Justificar les ajudes concedides dins del termini màxim establit en aquesta resolució.  
4. L'incompliment del termini màxim de justificació de les subvencions donarà lloc al desistiment sense efectes, amb exigència, si és el cas, del reintegrament de les quantitats indegudament percebudes i l'exigència de l'interés de demora des del moment del pagament de la subvenció.  
  
Dotze. Règim de lliurament de pagaments  
1. El pagament de la subvenció per al manteniment de centres d'atenció social per a persones amb diversitat funcional es realitzarà d'acord amb el règim previst en la Llei de pressupostos de la Generalitat per a l'exercici 2017 per al pagament dels serveis socials especialitzats o, en absència d'aquest, basant-se en el règim general previst en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
2. En tot cas, les persones que resulten beneficiàries de la subvenció, durant el mes de gener de l'exercici següent, hauran de justificar la totalitat de la despesa anual objecte de la subvenció, moment a partir del qual es procedirà a la liquidació d'aquesta, de la qual podrà derivar-se una regularització, que implicarà l'exigència de reintegrament dels imports indegudament percebuts, en cas que la justificació fóra insuficient.  
  
Tretze. Forma i termini de justificació de les subvencions  
1. La justificació de la subvenció es realitzarà per mitjà de la presentació davant de la direcció territorial de la Conselleria d'Igualtat i Polítiques Inclusives de la documentació necessària per a acreditar la despesa realitzada, i s'haurà d'incloure el següent:  
a) Documents acreditatius de la despesa corresponent a la nòmina de treballadors del centre i els documents acreditatius del pagament a la Seguretat Social de les quotes relatives a les cotitzacions socials dels treballadors.  
b) Si hi haguera persones treballant en el centre en virtut de contractes de prestació de serveis, hauran d'aportar-se les corresponents factures emeses pels esmentats professionals, així com la documentació acreditativa que aquests compleixen els requisits exigits per la legislació tributària vigent.  
c) Rebut del pagament de l'assegurança de responsabilitat civil i d'accidents dels usuaris del centre.  
d) Declaració responsable de la persona titular o responsable del centre de les despeses generals i de funcionament del centre, desglossats per conceptes. D'acord amb el que disposa l'article 84 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions, en aquest supòsit, la revisió de les factures o documents de valor probatori anàleg que, si és el cas, formen part del compte justificatiu, hauran de ser objecte de comprovació en els quatre anys següents sobre la base d'una mostra representativa, sense perjuí de les especialitats previstes en l'apartat 3 de l'article 75 del dit reglament.  
La direcció territorial competent podrà, en qualsevol moment, sol·licitar la presentació de les factures acreditatives de les despeses efectuades, sense perjuí del que disposa el paràgraf anterior.  
2. En aquelles despeses subjectes a la normativa reguladora de l'Impost sobre la Renda de les Persones Físiques, haurà de ser aportada la documentació justificativa de la retenció i l'ingrés en l'Agència Estatal d'Administració Tributària de les quantitats corresponents per rendiments del treball, rendiments d'activitats econòmiques o per rendiments procedents de l'arrendament o subarrendament d'immobles urbans.  
  
Així mateix, en la justificació de les retribucions de personal laboral contractat, junt amb els corresponents fulls de salaris, s'hauran d'adjuntar els preceptius documents de cotització a la Seguretat Social, així com l'ingrés de les cotitzacions en la Tresoreria General de la Seguretat Social.  
3. Les factures acreditatives de les despeses realitzades hauran de tindre els requisits arreplegats en el Reial decret 1619/2012, de 30 de novembre, pel qual s'aprova el reglament pel qual es regulen les obligacions de facturació, i s'hauran de presentar originals o còpies compulsades.  
Prèviament al seu fotocopiat els originals hauran de marcar-se amb un segell o diligència pel servei corresponent i indicar en aquest el número d'expedient per a la justificació del qual han sigut presentades.  
4. La justificació total de despeses presentada pel beneficiari haurà de ser, com a mínim, igual a l'import de la subvenció concedida, i quant a les despeses hauran d'haver sigut realitzades amb anterioritat a l'últim dia de l'any de l'exercici subvencionat.  
5. Per a la justificació de despeses, s'haurà de presentar, amb cada compte justificatiu, una relació de persones usuàries, amb indicació del seu DNI subscrita per la persona titular o responsable del centre.  
Així mateix s'ha de presentar, al final de l'exercici, una memòria que arreplegue totes les despeses i les activitats realitzades. La memòria es presentarà en suport paper i en suport informàtic (CD o USB).  
6. El termini màxim per a la justificació del lliurament de la primera bestreta de la subvenció finalitzarà el 31 d'octubre de 2017.  
7. El termini màxim de justificació de despesa serà el dia 31 de gener de l'exercici següent al subvencionat.  
  
Contra aquesta resolució, que posa fi a la via administrativa, podrà interposar-se un recurs contenciós administratiu en el termini de dos mesos, comptador des de l'endemà de la publicació, d'acord amb el que estableixen els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, recurs de reposició davant d'aquest mateix òrgan en el termini d'un mes, computat en els mateixos termes, de conformitat amb els articles 123 i 124 de la Llei 39/2015, d'1 d'octubre, de procediment administratiu comú de les administracions públiques. Tot això sense perjuí que els interessats puguen presentar-ne qualsevol altre que estimen pertinent.  
  
  
València, 30 de desembre de 2016.- La vicepresidenta del Consell i consellera d'Igualtat i Polítiques Inclusives: Mónica Oltra Jarque.